Форумым зыфагъэхьазыры | Адыгэ Макъ\nАР-м иминистрэхэм я Кабинет икIэщакIоу 2017-рэ илъэсым шэкIогъум и 9-м инвестиционнэ форумэу «АдыгеяИнвест-2017» зыфиIорэр апэрэу Мыекъуапэ щыкIощт.\nАщ изыфэгъэхьазырын ыкIи изэхэщэн зэрэдэлажьэхэрэм зыщытегущыIэгъэхэ зэхэсыгъо АР-м и Премьер-министрэ игуадзэу Сапый Вячеслав зэхищагъ.\nIофтхьабзэм хахьэу шъолъырым иминистерствэ зэфэшъхьафхэм тапэкIэ шIуагъэ къэзыхьын зылъэкIыщт инвестиционнэ проектхэр лъэныкъо зэфэшъхьафхэмкIэ агъэхьазырых, къэралыгъо-унэе зэпхыныгъэм мэхьанэу иIэр къыраIотыкIы. IэкIыб инвесторхэр ыкIи шъолъыр компаниехэм япащэхэр зыхэлэжьэщтхэ секционнэ ыкIи тематическэ сессиехэр рагъэкIокIынхэу агъэнафэ.\nСапый Вячеслав къызэриIуагъэмкIэ, республикэр инвестициехэмкIэ хъопсагъоу щытыныр, шъолъырым иэкономикэ къыхалъхьэрэ инвестициехэр нахьыбэ шIыгъэныр ыкIи бизнес цIыкIумрэ гурытымрэ хэхъоныгъэхэр ашIынхэм Адыгеим щызэхащэщт инвестиционнэ форумыр фэлэжьэн фае.